Ansambli Vitamiin solistina tuntuks saanud RAUL SEPPER Arukülast andis 80ndatel eri paigus sadu kontserte aastas.     Raul Sepper puu juures, mille Aruküla põhikooli 48. lend istutas rändrahnu juurde.    Raul Sepper sündis 1951. aasta aprillikuus ja elas 1972. aastani Arukülas, kuhu ta poolteist aastat tagasi taas kanda kinnitas.    1956. aastast on Sepperite pere elanud Aruküla männikus oma majas. Raul Sepperist aasta vanem vend Alar Sepper on alevikus tuntud Aruküla Muinsuskaitseseltsi esimehena.    Aruküla koolis  käis Raul Sepper 6 aastat. Siiani on tal meeles tollal koos käinud külameeste ansambli esinemised, mida tema sõnul oli vähemalt kord kuus.    "Aruküla rahvamajas käis koos külabänd, kus mängisid Peep Saarniit, Ott Tammaru, Tõnis Pärt ja Mait Eelrand. Peep Saarniidu bassimäng pidi mulle ikka mingit erilist muljet avaldama, sest olles kuulnud nende esinemist, ütlesin hiljem tihti, et tahaks hirmsasti bassimeheks saada."    Lähemalt tegi Raul Sepper muusikaga tutvust Tallinna 16. keskkooli  7. klassi astudes.    "Uues koolis oli bänd Mikronid, kus mu paralleelklassivend bassi mängis. Tema lubas mul esimest korda pilli käes hoida, temalt sain ka esimesed õpetused," meenutas muusik.